Nóg sentrums van Shoprite opgeveil | Netwerk24
Die Shoprite Group is steeds besig om sy nie-kern-eiendomsportefeulje te herskommel en nóg vier eiendomme word later in Maart deur High Street Auctions (HSA) onder die hamer gebring.
Dit kom nadat die kleinhandelreus in November verlede jaar 12 eiendomme op ’n veiling van die hand gesit het vir ’n totaal van meer as R285 miljoen. Bieërs het straf meegeding en die Shoprite-sentrum in Vryheid in KwaZulu-Natal het R60 miljoen gehaal.
Lance Chalwin-Milton, mede-besturende direkteur van HSA, sê Shoprite het opdrag gegee dat die bates vir die beste prys moontlik verkoop moet word en HSA het daarin geslaag.
Die Mfuleni-Shoprite-sentrum naby Kaapstad is een van vier eiendomme wat op 13 Maart deur High Street Auctions opgeveil gaan word.
Hy sê die vraag na die eiendomme wat Shoprite laat opveil, neem toe. Die eiendomme word verkoop met nuwe ankerhuurderooreenkomste van tussen vyf en tien jaar wat teen oordrag in werking tree.
Die vier sentrums wat later in Maart verkoop gaan word, is in Kimberley, Middelburg in Mpumalanga, Kroonstad en Mfuleni naby Kaapstad.
Die Shoprite-eiendom in Chapel-straat in Kimberley het Shoprite as ankerhuurder. ’n Nuwe tienjaar-huurkontrak is by oordrag beskikbaar, asook drie vyfjaarhernuwingsopsies daarna. Ander huurders in die sentrum wat ’n erfgrootte van 7 487 m² het en ’n bruto verhuringsruimte van 3 706 m², sluit in Pep Cell, Business Zone en Hungry Lion. Die verwagte bruto jaarlikse inkomste is sowat R4,7 miljoen.
Die buurtsentrum in Middelburg by die kruising van John Magagula- en SADC-straat het Shoprite as ankerhuurder. ’n Nuwe tienjaar-huurkontrak is by oordrag beskikbaar, asook drie vyfjaarhernuwingsopsies daarna. ’n Nuwe huurooreenkoms van tien jaar is ook vir Shoprite Liquor beskikbaar by oordrag. Die sentrum het ’n bruto verhuringsruimte van 10 000 m² en ’n verwagte bruto jaarlikse inkomste van R20,5 miljoen.
Die volverhuurde Kroonstad-buurtsentrum is in Buitenkantstraat en het Shoprite as ankerhuurder. ’n Nuwe Shoprite-tienjaar-huurkontrak is by oordrag beskikbaar, asook drie vyfjaarhernuwingsopsies daarna. Die sentrum het ’n brutoverhuringsruimte van 3 282 m² en die verwagte bruto jaarlikse inkomste is sowat R7,8 miljoen.
Die vierde sentrum wat in Maart opgeveil gaan word, is ’n buurtsentrum in Mfuleni naby Kaapstad, wat ook Shoprite as ankerhuurder het. Die sentrum het ’n brutoverhuringsruimte van 5 219 m² en ’n verwagte bruto jaarlikse inkomste van sowat R10,2 miljoen.
Die veiling word op 13 Maart om 12:00 by Summer Place in Hyde Park in Johannesburg en by die Mount Nelson-hotel in Kaapstad gehou met regstreekse uitsendings op die internet tussen die twee persele.
‘Opskudding’ kom in SA se veilingsbedryf